Sarjakuvataiteilija Juho Maurinen aloitti Rontticomicsin tekemisen vain vuosi sitten. Nyt musta ja kiltti huumori pääsee kansien väliin.

Juho Maurinen sarjakuvataitelija (1990), kotoisin Imatralta

opiskelee Lahden muotoilu-instituutissa

aloitti Rontticomics-sarjakuvan helmikuussa 2016

järjesti musiikkitapahtumia Outside the Box-yhdistyksen kanssa Imatralla

soittaa kitaraa, bassoa ja syntikkaa sekä laulaa

"Tee lisää, saatana!"

Näin viestitti Fingerporin piirtäjä Pertti Jarla luettuaan Juho Maurisen Rontticomicsin sarjakuvia.

Vielä vuosi sitten ei ollut Rontticomics-sarjakuvia. Nyt niiden ilmestymistä odottaa lähes 3500 tykkääjää Facebookissa (siirryt toiseen palveluun) ja nettisivuilla (siirryt toiseen palveluun). Kovakantinen sarjakuva-albumi, Ihmismeri (Arktinen Banaani 2017) ilmestyy helmikuussa.

Imatralaiselle sarjakuvataiteilijalle kirja on kova juttu, vaikka hän itse lukee sarjakuvia vain netistä.

– Suuri ja yllättävä juttu, sillä viime helmikuussa tartuin kynään ensimmäistä kertaa sitten teinivuosien. Kirjoille on vielä paikkansa, 26-vuotias Maurinen kertoo.

Maurinen tarjosi töitään kustantamo Arktiselle banaanille, mutta piirtäjä epäilee postien päätyneen "mappi ö:hön". Myöhemmin kustantamo löysi Rontticomicsin netistä.

Vielä hänen strippejään ei voi lukea lehdistä, mutta niihinkin sarjakuvia on vielä tarkoitus ujuttaa.

Musta, mutta kiltti huumori vetoaa lukijoihin

Maurisen tyyli on mustaa huumoria pilke silmäkulmassa, kuten hän itse määrittelee. Strippien juju saattaa nojata kaikille tuttuihin arkisiin sattumuksiin, absurdeihin puujalkavitseihin ja sarkasmiin.

– Vaikka käsittelen ronskejakin juttuja, en halua kuitenkaan piirtää seksuaalirikoksista tai perheväkivallasta.

Juho Maurinen

Sarjakuvataiteilija on joutunut myös kustannussopimuksen myötä myös pohtimaan, ottaako hän liikaakin kantaa. Hänen tarinoissaan näkyy yleinen närkästyminen poliitikkoja kohtaan.

Hauska sattuma johti kynään tarttumiseen

Maurinen saa paljon palautetta lukijoiltaan.

– Ihan kasvotustenkin joku itselleni tuntematon on tullut antamaan palautetta, kun on tunnistanut minut.

Rontticomics-sarjakuvat saivat kipinän hauskasta sattumasta. Hän meni eräällä keikalla kehumaan dj:tä.

– Sanoin, että hänen soittamastaan musiikista tulee mieleen lempisarjakuvani Ornette Birks Makkonen. Kysyin DJ:ltä, tietääkö hän kyseisen sarjakuvan. Dj vastasi olevansa sen käsikirjoittaja Pauli Kallio, Maurinen kertoi YleX:lle keväällä.

Kohtaamisen jälkeen hän palasi itse piirtämään.

Väistämättäkin palautteissa sarjakuvaa verrataan muihin. Töitä on verrattu Fingerporiin ja Fok_it-sarjakuvaan. Maurista se ei vaivaa.

– Sehän on minulle vain kunniaksi, jos noihin verrataan!

Juho Maurisen sarjakuva-albumi Rontticomics - ihmismeri (Arktinen banaani 2017) julkaistaan 14.2.2017.